
2019 nyarán, július 15. és augusztus 2. között lehetőségem volt részt venni a Tallinni Egyetem (Tallinna Ülikool) által szervezett nyári egyetemen. A háromhetes nyári akadémia elsődleges célkitűzése volt a nyelvoktatás mellett a résztvevők alaposabb megismertetése az észt történelemmel, annak máig érvényesülő nyomaival, azok különféle megjelenési formáival a régebbi idők és a jelenkor kulturális termékeiben egyaránt. Összefoglalva a célkitűzéseket, a program (EKKAV: Eesti keele ja kultuuri akadeemiline välisõpe ’The academic studies of Estonian language and culture abroad’) ily módon áttekintést, alaposabb rálátást kínált résztvevői számára a kis balti állam múltjába, jelenébe, felvillantotta annak jövőbeli kilátásait is. 
A háromhetes nyelvkurzus során 60 kontaktórán való részvételre volt lehetőség, nemzetközi tapasztalatokkal rendelkező tanároktól. A délutáni előadások alkalmával észt és külföldi előadók egyaránt hozzájárultak az ország kultúrájának alaposabb megismeréséhez. Heie Treier, a Tallinni Egyetem oktatója a kortárs észt képzőművészetről adott elő (több ponton párhuzamba állítva a KUMU-t –kunstimuuseum- a budapesti Ludwig Múzeummal). Az irodalmi vonal képviseletében Margie Oxfordot hallgathatták a résztvevők, a szovjet időkre rendhagyó módon emlékezve Anne Gorsuch (University of British Columbia), Serguei Oushakine (Princeton University), valamint Jonathan Flatley (Wayne State University) tartottak előadásokat. A nyári egyetem résztvevői számára a különböző országok, nemzetek, hagyományok bemutatására, kölcsönös megismerésére, ilyen módon a kultúrák közti átjárhatóság, párbeszéd megvalósulására is lehetőség nyílt (International Evening, 07.26.). 
A kurzus nyújtotta számos lehetőség közül a legmeghatározóbb mégis a rokon nyelv tanulása, mélyebb megismerése, az anyanyelvi környezetben való gyakorlás megvalósulása volt. Emellett izgalmas tapasztalatot jelentett az is, hogy egy másik, hazánkkal nem különösebben szoros kapcsolatban álló országban miként vélekednek a nyelvészettel szorosabb vagy akár lazább kapcsolatban álló állampolgárok a rokonság, nyelvrokonság oly sok vitát szülő kérdéseiről, miként élnek ezek a köztudatban napjainkban. Az egykori Szovjetunió nyomait szintén intenzíven magán viselő ország jelenében e szempontból tekintve is érdekes volt felfedezni a történelmi emlékezet, a (közel)múlttal való együttélés megnyilvánulását, nehézségeit, más országokkal, akár tulajdon hazánkkal párhuzamba állítva. 

